የለይቶ ማቆያ ቦታ በሁሉም ማረሚያ ቤቶች መዘጋጀቱ ተገለጸ
አዲስ አበባ፡- ከኮሮና ቫይረስ ጋር ተያይዞ ችግር ቢመጣ በሚል የለይቶ ማቆያ ቦታ በሁሉም ማረሚያ ቤቶች መዘጋጀቱን የፌዴራል ማረሚያ ቤቶች ኮሚሽን ኮሚሽነር ጀነራል ጀማል አባሶ አስታወቁ፡፡ በቀን በሺ የሚቆጠር የፊትና የአፍንጫ መሸፈኛም በማምረት ላይ እንደሚገኙ ጠቁመዋል ፡፡
ኮሚሽነር ጀነራል ጀማል በተለይ ለአዲስ ዘመን እንደተናገሩት፤ ወረርሽኙ ወደ አገሪቱ ከገባ ጀምሮ የተለያዩ የመከላከል ሥራዎችን ሲሰሩ ቆይተዋል:: በዋነኝነት የግንዛቤ ማስጨበጥ ሥራ ትኩረት ተሰጥቶት እየተሰራ ይገኛል ፣ ከዚህ ያለፈ ችግር ቢከሰት በሚል ደግሞ በሁሉም ማረሚያ ቤቶች የለይቶ ማቆያ ቦታዎች ተዘጋጅተዋል፡፡
ከለይቶ ማቆያ ዝግጅት ጎን ለጎን በአዲስ አበባ የህክምና መስጫ ማዕከላት መዘጋጀታቸውን የተናገሩት ኮሚሽነር ጀነራል ጀማል፣ የንጽህና መጠበቂያዎችም ከተለያዩ ድርጅቶችና በጎ አድራጊዎች ተሰብስበው መሰራጨታቸውን ገልጸዋል፡፡ 
እርሳቸው እንደተናገሩት፤ እያንዳንዱ ታራሚ በምን መልኩ ራሱን መጠበቅ እንደሚችል ከመኝታ ቦታው ዝግጅት ጀምሮ የግንዛቤ ማስጨበጫ ሥራ
 ተሰርቷል፡፡ በታራሚው መካከል በጣም የተቀራረበ የነበረውን የመኝታ ሁኔታ ከሁለት ሜትር ባላነሰ ርቀት እንዲስተካከል ተደርጓል ፡፡ ቀደም ሲል ከአምስት ሺ በላይ ታራሚ መለቀቁ ለቀሪዎቹ ታራሚዎች ርቀት መጠበቅ የራሱን አስተዋጽኦ አበርክቷል፡፡
ኮሚሽነር ጀነራሉ፣ ከዚህ በተጨማሪ ተጨማሪ የመኝታ ቤቶችን የማስፋት ሥራ እንዲሁም አባሳሙኤል ወዳለው ወደ አዲሱ ማረሚያ ቤት ታራሚዎችን የማጓጓዝ ሥራ የሚከናወን እንደሚሆንም ተናግረዋል፡፡ በአንድ ክፍል ውስጥ የሚኖሩ ታራሚዎች እንደየ ክፍሉ ስፋትና ጥበት ታይቶ የማስተካከያ እርምጃ መወሰዱን አስረድተዋል፡፡ ከዚህም በተጨማሪ በሁሉም ማረሚያ ቤቶች ማለትም የአዲስ አበባውን ጨምሮ ሸዋ ሮቢትና ዝዋይ ላይ ተጨማሪ ክፍሎች እንዲፈጠሩ መደረጉን ገልጸዋል፡፡ በየማረሚያ ቤቱ ተመሳሳይ ሥራ ለመስራት የተሞከረ ሲሆን፣ በሁሉም ተጨማሪ ክፍሎች እንዲኖሩ ተሰርቷል ፡፡ 
‹‹የታራሚ ቤተሰብ ጥያቄን ለመዝጋት ሞክረናል:: አዲስ ታራሚ ሲመጣ ለ15 ቀን የማቆያ ቦታ ተዘጋጅቷል:: ወደ ተቋሙ የሚገቡ አባላትም ሲገቡ ቢያንስ የትኩሳት መጠናቸው እየተለካ ነው:: ይህም በህክምና ባለሙያዎች አማካይነት በር ላይ በህክምና ማቴሪያል ታግዞ የሚፈጸም ነው›› ሲሉ ጠቅሰው፤‹‹ቀጠሮና ሐኪም ቤትም ማመላለሱን አቁመናል፡፡ ከአቅም በላይ ያለ ህመም ከሆነ በቃሊቲ ማረሚያ ቤቶች ሪፈራል ሆስፒታል ክትትል እንዲደረግ ይደረጋል፡፡ በየተቋሙ ደግሞ ክሊኒኮችና ጤና ጣቢያዎች ያሉ ሲሆን፣ እዛ የሚታይ ይሆናል:: ከእነሱ አቅም በላይ የሆነውን ግን ወደ ሪፈራሉ የምንልክ ይሆናል›› ብለዋል፡፡ 
እርሳቸው እንዳስረዱት፤ በማረሚያ ቤቶቹ የአፍና የአፍንጫ መሸፈኛ በማምረት ላይ ናቸው፡፡ በተለይ በዝዋይና በአዲስ አበባ ቀደም ሲል የታራሚዎችን የደንብ ልብስ ይሰፋ የነበረውን ወደዚህ በመቀየር ሙሉ አቅማቸውን በመጠቀም በሺህ የሚቆጠር ምርት እያመረቱ ይገኛሉ፡፡ የተመረተው የፊትና የአፍንጫ መሸፈኛ ለየተቋማቱ የሚያገለግል ሲሆን፣ ለሌሎችም ተቋማት በተመጣጣኝ ዋጋ ለማድረስ ታስቦ እየተመረተ ይገኛል፡፡ በቅርቡ የዓለም ቀይ መስቀል ማህበር ከእነሱ ወስዶ ወደጋምቤላ ማረሚያ ቤት ጭኗል፡፡
እስካሁን በማረሚያ ቤቶቹ የታየ የቫይረሱ ምልክት የሌለ ሲሆን፣ ውጤቱ የተገኘው ከፍተኛ ትኩረት ሰጥተው በግንዛቤ ማስጨበጫ ሥራና የውጭ ንኪኪዎችን የማቋረጣን ተግባር በማከናወናቸው እንደሆነ ኮሚሽነር ጀነራሉ አስታውቀዋል፡፡ ይህ ደግሞ ቀጣይነት እንዲኖረው ያልተቋረጠ ሥራ እንደሚፈልግና አመራሩም ይህንኑ አጠናክሮ እንደሚቀጥል ተናግረዋል፡፡
አዲስ ዘመን ሚያዝያ 20/2012አስቴር ኤልያስ